als_Latn dik_Latn sag_Latn
Intervistë me anëtarin e Këshillit Kombëtar të Partisë Demokratike, njëkohësisht kandidat për drejtues të Departamentit të Diasporës dhe Emigracionit
Z.Hajdari, ju jeni zgjedhur anëtar i Këshillit Kombëtar të Partisë Demokratike. Çfarë përfaqëson ky post për ju dhe a është kjo një pikënisje e një karriere politike brenda PD-së?
Unë ndihem krenar që jam pjesë e këtij këshilli në një moment të tillë, siç është ky, i një ere të re, drejt një vizioni europian të përfaqësuar nga ky këshill, nga këto prurje të reja elitare bashkuar padyshim me trashëgiminë historike të Partisë Demokratike.
Sot, PD, po rinis vrapin e saj në këtë maratonë ripërtëritje, jo vetëm për strukturat e PD-së, por edhe për të gjithë shqiptarët. Personalisht, ndihem i nderuar që jam zgjedhur në këtë organ kaq të rëndësishëm të Partisë Demokratike dhe dua të falenderoj anëtarët demokratë që më zgjodhën në këtë post. Sigurisht, zgjedhja në Këshillin Kombëtar përbën për mua një pikënisje, jo të asaj karriere politike në kuptim tepër egocentrik, por të vazhdimit të kontributit tim për PD nëpërmjet strukturave të saj.
Hajdari, ju keni shprehur kandidimin tuaj për drejtues të Departamentit për Diasporën dhe Emigracionin, një departament që tregon vëmendjen e Partisë Demokratike ndaj shqiptarëve përtej kufirit. Më konkretisht, cili do të jetë roli i këtij Departamenti?
Në mbledhjen e parë të Këshillit Kombëtar që do të mbahet të dielën, do te kemi privilegjin të përparojmë në përforcimin e strukturave te Partisë Demokratike, me votën tonë për Drejtues te Departamenteve dhe Sekretare te Sekretariateve si pjesë e ristrukturimit te Partisë Demokratike, në rrugën tonë të një të ardhmeje të afërt për fitore. Departamenti i Diasporës dhe Emigracionit, ku unë kam zgjedhur të kandidoj, tregon ashtu siç e vutë në dukje edhe ju, vendosmërinë dhe përkushtimin e Partisë Demokratike përtej kufijve. Në këtë Departament do të kanalizohet angazhimi i PD-së për të mbështetur dhe adresuar problematikat e emigracionit dhe diasporës, që sot po bëhen gjithnjë e më të theksuara. Shqiptarët jashtë kufirit do të kenë si zëdhënësen e tyre Partinë Demokratike edhe në Kuvendin e Shqipërisë për të përmirësuar legjislacionet që prekin fusha të ndryshme, p.sh si arsimi.
Si e shihni gjendjen e emigracionit dhe diasporës shqiptare dhe a mendoni se qeveria aktuale po i adreson drejt problemet e shqiptarëve përtej kufirit?
Siç e theksova, problemet e shqiptarëve jashtë kufirit po bëhen gjithnjë e më problematike, veçanërisht në rajon. Në Maqedoni, marrëveshja e Ohrit vazhdon të mbetet ende në letër dhe situata e atjeshme e shqiptarëve vazhdon të jetë e nderë. Varfëria në Maqedoni ka një shtrirje gjeografike vetëm tek qytetet dhe fshatrat shqiptare. Shohim miliona euro investime në statujat kontroverse të “Shkupit 2014” në njërën anë, e një shpërfillje totale ndaj shqiptarëve në anën tjetër. Ndër të tjera, ka probleme të theksuar të përfshirjes së shqiptarëve në administratën shtetërore si dhe me shtetin ligjor. Sakaq, në Serbi, Lugina e Preshevës vazhdon të mbetet zona më e varfër në Europë. Nuk shohim asnjë angazhim serioz të Beogradit për të përmirësuar jetesën dhe duket se vizita e kryeministrit Rama nuk ka zgjidhur gjë. Sa i përket angazhimit të qeverisë, përtej fasadës së vizitës së Ramës në Preshevë, nuk shoh asnjë përpjekje serioze për të adresuar në mënyrën e duhur problemet e shqiptarëve atje.
Babai juaj, i ndjeri z.Azem Hajdari, është konsideruar dhe vazhdon të konsiderohet nga shqiptarët si një figurë panshqiptare. A mos zgjedhja prej jush për të garuar në këtë Departament Panshqiptar buron pikërisht nga tradita patriotike e familjes tuaj?
Ju falënderoj për këtë pyetje që në fakt është më shumë se aq. Çdo fëmijë është krenar për prindërit e tij, pavarësisht profesionit apo popullaritetit. Unë kisha një baba që përveçse ishte “popullor“ brenda familjes, ashtu si çdo baba tjetër, ishte edhe popullor i familjes së madhe të kombit shqiptar. Unë do ta konsideroja, pa modesti, një deputet panshqiptar i cili nuk reshti kurrë për të apeluar për bashkim kombëtar rreth odës së demokracisë. Liria e shqiptarit ishte kryefjala e babait tim. Fatkeqësisht, ligjërimi i lirisë u ndërpre papritur nga ligjërimi i robërisë dhe krimit, por çka babai im frymëzoi vazhdon të mbetet sot një aset i madh i Partisë Demokratike. Të qenit djalë i tij, sigurisht ishte një ndër frymëzimet që më shtyu të shprehja kandidimin tim në këtë departament panshqiptar, për të vazhduar traditën e babait tim, në rrafshin personal, dhe të traditës së Partisë Demokratike, në rrafshin politik, si një parti e të gjithë shqiptarëve.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn